Марко Ганчев
Научна стойност

chitanka.info

Не заслужаваше такава чест франкизмът,

но нищо, даде му се — хвърлят върху клади

щастливите испанци цялата му измет

от полицейски досиета и доклади.

Добре горят и стана светло и горещо

и с пълно право можем да речем най-сетне,

че диктатурата и тя предложи нещо,

което в историческия мрак да светне.

И само папките за интелектуалци

научна стойност имали, та ги не пипат —

над тях един професор нервно кърши палци,

че много са, а с малък щат му бил екипът.

Я хвърляйте, професоре, и тях отгоре

без ред и ще постигнете научна стройност,

от пламъка на досиетата, сеньоре,

едва ли нещо има по-научна стойност…

1978

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.